stanford-oval/wikipedia huggingface dataset:
גאורג קולבה
קורות חיים

קולבה נולד בוואלדהיים שבסקסוניה. הוכשר כצייר בדרזדן, במינכן ובפריז, והחל לפסל במהלך שהותו ברומא בתחילת המאה בהדרכתו הטכנית של הפסל לואי טואיון.
בשנת 1905 הצטרף קולבה ל"זצסיון הברלינאי ", ובשנת 1913 עזב כדי להצטרף לקבוצה הפורשת החדשה. פריצת הדרך האמנותית שלו הגיעה בשנת 1912 עם יצירת המופת בפיסול שלו "Die Tänzerin", יצירתו המפורסמת ביותר. מכיוון שהתעניין מאוד בפרצופים אסייתיים, אביה של הסופרת ההודית אניטה דסאי שימש לו כמודל וכתוצאה מכך יצר פסלים שלו. בשנת 1929 הוא שיתף פעולה גם עם לילי רייך ומיס ואן דר רוהה לפסלו בביתן בברצלונה. מיס הציב את "הבוקר" של קולבה באגן מים קטן. כנשיא האחרון של הארגון האמנים הגרמניים, הוא הקדיש את עצמו לקידום אמנים עמיתים שסווגו "מנווונים".
קולבה גם עשה תשעים ותשעה הדפסים, כשהתחיל בליטוגרפיות בסביבות 1900, בעיקר איורים ספרותיים. בשנים 1919–1920 כמעט ולא עבד קולבה כפסל. במהלך תקופה זו פסלים ורישומים קטנים הפכו למרכזיים בעבודותיו. בשנות העשרים של המאה העשרים, בעידודו של פאול קסירר, הוא הציג הדפסים של רקדנים ועירום בתנועה, נושאים שהעדיף בפסליו. עבודתו הייתה חלק מאירוע הפיסול בתחרות האמנות באולימפיאדת הקיץ ב-1928.
קולבה ביצע הזמנות חשובות לאורך הקריירה הארוכה שלו, כולל רבות עבור הנאצים במהלך 15 השנים האחרונות לחייו, אם כי על פי הדיווחים הוא סירב להזמנה לפסל דיוקן של אדולף היטלר. הנאצים ניכסו את סגנונו המאוחר של עירום אתלטי מונומנטלי, כסגנון אידיאלי. בשנים 1937–1944 השתתף קולבה באופן קבוע בתערוכות במינכן.
בהזמנת הארגון הכלכלי הגרמני-ספרדי בשנת 1939, יצר קולבה חזה דיוקן של הדיקטטור הספרדי פרנסיסקו פרנקו, שהוענק להיטלר כמתנת יום הולדת באותה שנה.
בשנת 1944, בשלבים האחרונים של מלחמת העולם השנייה, כללו היטלר ויוזף גבלס את קולבה ברשימה של שנים עשר האמנים החשובים ביותר.
רק לאחר מותו של קולבה הותקנו בפרנקפורט אנדרטת בטהובן (1926−47) ו"מעגל הפסלים". מימוש אנדרטת פרידריך ניטשה בוויימאר נכשלה על פי בקשתו של היטלר.
קולבה נפטר מסרטן שלפוחית השתן בברלין ב־20 בנובמבר 1947.
הערות שוליים

↑  Oxford Index
↑  undefined (2011-11-11). "In conversation: Kiran Desai meets Anita Desai". The Guardian (באנגלית בריטית). ISSN 0261-3077. נבדק ב-2020-11-22.
1 2  Georg Kolbe, www.moma.org
↑  Wallach, Amei (1996-03-03). "ART;Over Their Shoulders, an Iron Hand (Published 1996)". The New York Times (באנגלית אמריקאית). ISSN 0362-4331. נבדק ב-2020-11-22.
| --- | --- |
בקרת זהויות :  NLI: 987007287687405171  PLWABN: 9810529909005606  BNE: XX1073679  BnF: cb12725401q (data)  GND: 118777734  ISNI: 0000 0001 1026 4630  KulturNav: bd2e5849-8f46-43f3-9c06-6fc0b98117a2  LCCN: nr88000122  NKC: xx0104510  NTA: 073177725  RKD: 45482  SNAC: w64x69qs  SUDOC: 029907276  ULAN: 500004921  VIAF: 49349022   WorldCat (עם VIAF): 49349022 
גאורג קולבה, אשה יפנית, 1911
גארי האריס

| --- | --- |

האריס בשנת 2022
 לידה:  14 בספטמבר 1994 (בן 30) פישרס שבאינדיאנה, ארצות הברית
 עמדה:  קלע
 גובה:  1.93 מטר
 מספר:  14
 מכללה:  אוניברסיטת המדינה של מישיגן
 דראפט:  בחירה מספר 19, 2014 שיקגו בולס
 קבוצות כשחקן
 2014–2021 2021–:  דנוור נאגטס אורלנדו מג'יק
גארי האריס (באנגלית: Gary Harris; נולד ב-14 בספטמבר 1994) הוא כדורסלן אמריקאי המשחק בקבוצת אורלנדו מג'יק מליגת ה-NBA, בעמדת הקלע.
קריירת תיכונים

האריס נולד וגדל בעיר פישרס שבאינדיאנה, ולמד ב"תיכון דרום-מזרח המילטון" המקומי. אימו, ג'וי הולמס-האריס, שיחקה בעונת 2000 עבור קבוצת דטרויט שוק מליגת ה-WNBA.
בעונת הג'וניור שלו הוביל האריס את קבוצת הכדורסל של התיכון למאזן של 20 ניצחונות ו-4 הפסדים, ולזכייה באליפות האזורית, ובעונה שלאחריה רשמה הקבוצה מאזן 22–3 אך הפסידה במשחק האליפות. בשנתו האחרונה רשם ממוצעים של 25.4 נקודות, 7.4 ריבאונדים, 3.1 אסיסטים ו-4.0 חטיפות למשחק, ונבחר להשתתף במשחק מקדונלד'ס אול-אמריקן. בסוף השנה זכה בתואר "שחקן התיכונים המצטיין של אינדיאנה" (Indiana Mr. Basketball).
כמו כן הצטיין האריס כשחקן פוטבול בעמדת ה"תופס" (Wide receiver), ובעונת הסיניור זכה עם קבוצת הפוטבול של התיכון באליפות האזורית.
קריירת מכללות

כבר בשנתו הראשונה באוניברסיטת המדינה של מישיגן תפקד כקלע הפותח של קבוצת הכדורסל, וקלע 12.9 נקודות בממוצע למשחק. בסיום אותה עונה זכה בתואר הפרשמן המצטיין של מחוז ה-Big Ten, וכן נבחר לחמישייה השנייה של העונה במחוז. בעונתו השנייה הוביל את קבוצת האוניברסיטה לשלב רבע גמר אליפות המכללות (NCAA Tournament Elite Eight), לצד שחקני ה-NBA לעתיד אדריאן פיין ודנזל ולנטיין. בסיום העונה נבחר לחמישיית העונה של מחוז ה-Big Ten לאחר שהעמיד ממוצעים עונתיים של 16.7 נקודות, 4.0 ריבאונדים, 2.7 אסיסטים ו-1.8 חטיפות למשחק. באפריל 2014, לאחר שנתיים באוניברסיטת המדינה של מישיגן, הודיע כי יוותר על המשך לימודיו האקדמיים ויעמיד עצמו לבחירה בדראפט ה-NBA הקרוב.
קריירה ב-NBA > דנוור נאגטס

האריס נבחר על ידי שיקגו בולס בבחירה ה-19 של דראפט 2014, ומיד נשלח בטרייד לדנוור נאגטס, יחד עם יוסוף נורקיץ' (הבחירה ה-16) בתמורה לדאג מקדרמוט (הבחירה ה-11) ואנתוני רנדולף. במשחק הבכורה שלו ב-NBA קלע האריס 13 נקודות מול אינדיאנה פייסרס, במה שהתברר כשיא הנקודות שיקלע במשחק בודד עד סיום אותה עונה.
בעונת 2015/2016 החל לשמש כשחקן חמישייה קבוע בדנוור, במקומו של ארון אפללו שעזב, ושיפר את תפוקתו הממוצעת ל-12.3 נקודות למשחק. בעונה העוקבת סבל ממספר פציעות במפשעה ובכף הרגל, אך ב-57 המשחקים בהם שותף הציג יכולת טובה עם ממוצעים של 14.9 נקודות, 3.1 ריבאונדים, 2.9 אסיסטים ו-1.2 חטיפות למשחק. ב-20 במרץ 2017 קלע שיא קריירה של 28 נקודות בהפסד קבוצתו מול יוסטון רוקטס.
ב-12 באוקטובר 2017 חתם האריס על הארכת חוזה בדנוור לארבע שנים נוספות (החל מעונת 2018/2019) עבור 84 מיליון דולר. בעונת 2017/2018 שיפר את תפוקתו ל-17.5 נקודות למשחק, ועזר לדנוור לרשום מאזן ניצחונות 46–36, אשר הציב אותה במקום התשיעי במערב. בעונת 2018/2019 העפילה דנוור לשלב הפלייאוף, לראשונה מזה 6 עונות, ואף גברה על סן אנטוניו ספרס (4–3) בסדרת הסיבוב הראשון, לפני שהפסידה בסדרת חצי גמר המערב מול פורטלנד טרייל בלייזרס (3–4).
בעונת 2018/2019 החמיץ 25 משחקים בשל פציעות שונות בירך, בברך ובמפשעה. במהלך אותה עונה ובעונה שלאחריה המשיך לשמש כשחקן חמישייה פותחת בדנוור, אולם תפוקתו נחלשה ל-11.7 נקודות בממוצע למשחק בלבד.
קריירה ב-NBA > אורלנדו מג'יק

ב-25 במרץ 2021 הועבר בטרייד יחד עם אר. ג'יי. המפטון ובחירת סיבוב ראשון לאורלנדו מג'יק, בתמורה לארון גורדון.
סטטיסטיקות הקריירה > בעונה הסדירה של ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2014/2015 | דנוור | 55 | 6 | 13.1 | 0.304 | 0.204 | 0.745 | 1.2 | 0.5 | 0.7 | 0.1 | 3.4 |
| 2015/2016 | דנוור | 76 | 76 | 32.1 | 0.469 | 0.354 | 0.820 | 2.9 | 1.9 | 1.3 | 0.2 | 12.3 |
| 2016/2017 | דנוור | 57 | 56 | 31.3 | 0.503 | 0.420 | 0.776 | 3.1 | 2.9 | 1.2 | 0.1 | 14.9 |
| 2017/2018 | דנוור | 67 | 65 | 34.4 | 0.485 | 0.396 | 0.827 | 2.6 | 2.9 | 1.8 | 0.2 | 17.5 |
| 2018/2019 | דנוור | 57 | 48 | 28.8 | 0.424 | 0.339 | 0.799 | 2.8 | 2.2 | 1.0 | 0.3 | 12.9 |
| 2019/2020 | דנוור | 56 | 55 | 31.8 | 0.420 | 0.333 | 0.815 | 2.9 | 2.1 | 1.4 | 0.3 | 10.4 |
| 2020/2021 | דנוור | 19 | 19 | 30.6 | 0.442 | 0.320 | 0.733 | 2.5 | 1.7 | 0.9 | 0.2 | 9.7 |
| 2020/2021 | אורלנדו | 20 | 19 | 25.0 | 0.365 | 0.364 | 0.875 | 1.6 | 2.3 | 0.6 | 0.4 | 10.2 |
| 2021/2022 | אורלנדו | 61 | 30 | 28.4 | 0.434 | 0.384 | 0.874 | 2.0 | 1.8 | 1.0 | 0.1 | 11.1 |
| 2022/2023 | אורלנדו | 48 | 42 | 24.7 | 0.450 | 0.431 | 0.900 | 2.0 | 1.2 | 0.9 | 0.3 | 8.3 |
| קריירה |  | 516 | 416 | 28.4 | 0.448 | 0.370 | 0.815 | 2.4 | 2.0 | 1.1 | 0.2 | 11.5 |
סטטיסטיקות הקריירה > בפלייאוף ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2018/2019 | דנוור | 14 | 14 | 37.0 | 0.462 | 0.351 | 0.868 | 4.1 | 2.3 | 0.9 | 0.6 | 14.2 |
| 2019/2020 | דנוור | 14 | 12 | 27.1 | 0.378 | 0.365 | 0.773 | 2.0 | 1.7 | 1.1 | 0.3 | 7.4 |
| קריירה |  | 28 | 26 | 32.0 | 0.431 | 0.358 | 0.833 | 3.1 | 2.0 | 1.0 | 0.4 | 10.8 |
הערות שוליים

1 2 3  ביוגרפיה, באתר אוניברסיטת המדינה של מישיגן
↑  סטטיסטיקות משחק מקדונלד'ס אול-אמריקן 2012, באתר realgm.com
↑  סטטיסטיקות המכללות של האריס, באתר sports-reference.com
↑  Spartans’ Gary Harris Declares for the NBA Draft, באתר sportsmedia101.com,‏ 14 באפריל 2014
↑  רשימת הנבחרים בדראפט 2014, באתר basketball-reference.com
↑  Nuggets get Gary Harris, Jusuf Nurkic in first round of 2014 NBA Draft, באתר הרשמי של הנאגטס, 26 ביוני 2014
↑  דוח המשחק בין דנוור לאינדיאנה, באתר Basketball-reference.com
↑  דוח המשחק בין דנוור ליוסטון, באתר Basketball-reference.com
↑  Nuggets, Gary Harris agree on 4-year, $84M extension, באתר ESPN,‏ 8 באוקטובר 2017
↑  2019 NBA מערב ראונד ראשון ספרס נגד נאגטס, באתר basketball-reference.com
↑  .2019 חצי גמר מערב טרייל בלייזרס נגד נאגטס, באתר basketball-reference.com
↑  נסגר חלון הטריידים: אולדיפו במיאמי, ווצ'ביץ' בשיקגו, ארון גורדון בדנבר, באתר וואלה, 25 במרץ 2021
גלגל המזל (ישראל)

| --- | --- |
 סוגה:  שעשועון 
 מנחים:  ארז טל 
 ארץ מקור:  ישראל 
 שידור
 רשת שידור:  ערוץ 2 שידורי קשת
 תקופת שידור מקורית:  1993–2000 
 תקופת שידור בישראל:  נובמבר 1993 – 2000
 
גלגל המזל היא תוכנית טלוויזיה ישראלית, ששודרה במסגרת שידורי קשת בערוץ 2 בין השנים 1993–2000, ומבוססת על הפורמט הבינלאומי גלגל המזל. התוכנית הופקה בתחילה על ידי חיים מנור וחברת "מעגלות הפקות", ולאחר מכן על ידי "שבלול תקשורת – ארז טל תקשורת בע"מ", חברת ההפקות המשותפת של ארז טל ויעל סברדלוף. את התוכנית הנחה ארז טל ובהמשך החליף אותו גיל ססובר בעונות האחרונות.
שידור

התוכנית עלתה לשידור בנובמבר 1993, עם תחילת השידורים המסחריים בערוץ 2.
לצדו של טל השתתפה גם "נערת הגלגל", שתפקידה היה לחשוף את האותיות שהתגלו. תפקיד זה מולא בהתחלה על ידי אפרת רותם ומרב לוין ואחר כך על ידי רות גונזלס וסיגל שחמון. החל משנת 1998 הפסיק ארז טל להנחות את גלגל המזל, ובמקומו נבחר גיל ססובר. גלגל המזל זכה להצלחה גדולה בישראל. פרט לתוכנית הטלוויזיה, פותח גם משחק מחשב המבוסס על השעשועון, על ידי חברת CVR טכנולוגיות בע"מ.
ירון אגסי נחשב לאלוף האלופים של גלגל המזל, לאחר שניצח שש פעמים ברציפות.
שידור > בחירת נערת הגלגל

בשנת 1995 התקיים טקס בחירת נערת "גלגל המזל", תחרות בה נבחרה המחליפה למירב לוין. רגע השיא היה הבחירה בין שש מתמודדות:
רות גונזלס – דוגמנית שזכתה בתחרות, אך הוחלפה לאחר כשנה וחצי.
סיגל שחמון – החליפה את גונזלס בתפקיד "נערת הגלגל". לאחר מכן הפכה למגישת טלוויזיה מצליחה. הנחתה את תחרות האירוויזיון 1999.
טל מן – דוגמנית שזכתה בתחרות בתואר "חביבת הקהל". ב-1998 החליפה את שחמון בתפקיד "נערת הגלגל".
גלית בורג – חברת הצמד גילי וגלית, נציגת ישראל לאירוויזיון 1989 בשיר "דרך המלך". בשנות האלפיים חזרה בתשובה. נהרגה בתאונת דרכים ב-2022 בגיל 54.
ענת אלימלך – דוגמנית ו"נערת החן" בתחרות מלכת היופי 1993. ב-1997 נרצחה על ידי בן זוגה עקב רצונה להיפרד ממנו. הייתה בת 23 במותה.
אינגריד פלדמן – דוגמנית מצליחה ומלכת היופי של הולנד.
הערות שוליים

↑  אביבה קרול, קאן, ‏הפורמט הוא המלך, באתר גלובס, 22 באפריל 1999
↑  גילי איזיקוביץ, מת מפיק הטלוויזיה והקולנוע חיים מנור, באתר הארץ, 18 ביולי 2011
↑  רותה קופפר, ארז טל: מנער הגלגל לכרוז של יוסי בובליל, באתר הארץ, 14 בנובמבר 2008
↑  זהבה דברת, ‏רשת תשדר את הטוקשואו החדש של רוזאן באר, באתר גלובס, 26 באוגוסט 1998
↑  דן שדור ואורן פרסיקו, ‏עלו בסערה, באתר גלובס, 19 בדצמבר 2002
↑  יעל ולצר, סיגל שחמון תחליף את עינב גלילי בתוכנית הבוקר של רשת, באתר הארץ, 29 באוקטובר 2007
ג'פרי פאלמר (שחקן)

| --- | --- |

ג'פרי פאלמר, יוני 2008
 לידה:  4 ביוני 1927 לונדון, הממלכה המאוחדת 
 פטירה:  5 בנובמבר 2020 (בגיל 93) The Lee, בקינגהאמשייר, הממלכה המאוחדת 
 שם לידה:  Geoffrey Dyson Palmer 
 מדינה:  הממלכה המאוחדת 
 תקופת הפעילות:  1958–2014 (כ־56 שנים) 
 מקום לימודים:  בית ספר הייגייט 
 צאצאים:  צ'ארלס פאלמר 
 מספר צאצאים:  2 
 פרסים והוקרה:  קצין במסדר האימפריה הבריטית 
 פרופיל ב-IMDb
 
ג'פרי דייסון פאלמר (באנגלית: Geoffrey Dyson Palmer;‏ 4 ביוני 1927 – 6 בנובמבר 2020) היה שחקן אנגלי שהיה ידוע מתפקידיו בקומדיות המצבים של הטלוויזיה הבריטית כג'ימי אנדרסון ב-"The Fall and Rise of Reginald Perrin" כבן פרקינסון בסדרה "Butterflies" וכליונל הרדקאסל בסדרה הקומית "בחלוף השנים".
ביוגרפיה

פאלמר נולד בלונדון, בנם של נורה גוונדולין (שם נעורים רובינס) ופרדריק צ'ארלס פאלמר. ולמד בבית הספר הייגייט בלונדון.
אחרי שהשתחרר מחיל הנחתים המלכותי נסחף פאלמר לתיאטרון, ובגלל חברתו הצטרף לתיאטרון חובבים מקומי. הוא היה לעוזר מנהל במה בתיאטרון Q שליד גשר קיו, ואחר כך ב"גרנד תיאטר" בקרוידון. במשך כמה שנים בילה בסיבובי הופעות עם להקת תיאטרון רפרטוארי, והיה לשחקן תיאטרון. לטלוויזיה הגיע פאלמר מאוחר יותר בקריירה שלו. בין הופעותיו הראשונות בטלוויזיה היו תפקיד ב-"The Army Game" של "גרנדה טלוויז'ן", הופעה בשני פרקים של הסדרה "The Baron" וכסוכן נדל"ן ב-"Cathy Come Home".
פריצת הדרך הגדולה שלו הייתה כשהשתתף במחזה של ג'ון אוסבורן "מערבה לסואץ" בתיאטרון רויאל קורט לצדו של רלף ריצ'רדסון. אחרי כן שיחק בהפקות גדולות עבור הרויאל קורט ועבור התיאטרון המלכותי הלאומי. הוא השתתף במחזה "Eden End" מאת ג'. ב. פריסטלי (אנ') בבימויו של לורנס אוליבייה. המחזה היה כל כך משעמם בעיניו עד כדי כך שזה הרתיע אותו מלהמשיך בקריירה על במת התיאטרון. ברבים מתפקידיו בטלוויזיה הוא מגלם את המוקיון איש המעמד הבינוני צר האופק וקמוץ שפתיים. הוא ידוע ביכולתו להתלוצץ בפנים חסרות הבעה. בשנות ה-70 של המאה ה-20 זכה להכרה בזכות שני תפקידים בקומדיות מצבים. האחד הגיס המסכן של רג'י פרין ב-"The Fall and Rise of Reginald Perrin" (בשנים 1976–1979) והשני בן פרקינסון הפלגמטי בסיטקום "הפרפרים" של קרלה ליין (1978–1983). הוא המשיך להופיע בהפקות שנכתבו על ידי דייוויד נובס, יוצרו של פרין, האחרון שבהם היה תוכנית רדיו קומית "The Maltby Collection".
במשך יותר מעשור כיכב לצדה של ג'ודי דנץ' בסיטקום "בחלוף השנים" (1992–2005). בתקופה זו הופיע לצדה של דנץ' גם בסרטי קולנוע בהם סרט מסדרת סרטי ג'יימס בונד "מחר לנצח" בו גילם את אדמירל רובאק, ובסרט "הוד מלכותה גברת בראון" בתפקיד סר הנרי פונסונבי כשדנץ' מגלמת את המלכה ויקטוריה.
בסדרה הקומית "המלון של פולטי" שיחק פאלמר בפרק "the Kipper and the Corpse", וגילם את דמותו של דוקטור פרייס הנחוש בדעתו לקבל ארוחת בוקר למרות המהומה המתחוללת במלון עקב מותו של אחד האורחים, וחוסר יכולתו של בזיל לטפל במצב החירום.
קולו הייחודי העניק לפאלמר קריירה בתחום הפרסום ובדיבוב בטלוויזיה. הוא השתתף בפרסומות של חברת אאודי והפך לפופולרי את הביטוי "Vorsprung durch Technik". עוד התפרסם כקריין בסדרות הטלוויזיה "Grumpy Old Men" ו-"Grumpy Old Holidays" של ה-BBC. הוא הקליט ספר שמע על פי ספרו של דיקנס "מזמור חג המולד" שיצא לאור ב-2005 כפודקאסט בהוצאת "ספרי פינגווין". כמו כן היה הקריין בסדרה הדוקומנטרית "Little England".
בדצמבר 2007 הופיע פאלמר בתפקיד הקפטן בפרק "מסע הארורים", פרק ספיישל חג המולד של סדרת המדע בדיוני "דוקטור הו". פאלמר גם השתתף בדמויות שונות בסדרה עם הדוקטור השלישי, בפרקים "Doctor Who and the Silurians" ו-"The Mutants".
במרץ 2009 השתתף במערכון עם הצמדים ארמסטרונג ומילר (הקטע נערך במתכונת קומדיות הטייסים של השניים) ומיטשל ווב, עבור הקומיק רליף. ב-2011 גילם את חותנו של הכומר אדם סמולבון (טום הולנדר) בסדרה הקומית "כבוד הכומר" בפרק לכבוד חג המולד.
ביוגרפיה > חיים אישיים

ב-1963 התחתן פאלמר עם סאלי גרין בווילמסלו. לבני הזוג יש בת בשם הארייט ובן, צ'ארלס, הנשוי לשחקנית קלייר סקינר.
פאלמר התגורר בלי קומון שבבקינגהאמשייר אנגליה. מ-2011 ועד למותו התנגד להקמת רשת הרכבות "High Speed 2" שאמורה לעבור כ-274 מ' מביתו.
בשנת 2004 הוענק לו תואר קצין מסדר האימפריה הבריטית (OBE) על תרומתו לתחום הדרמה.
פילמוגרפיה > קולנוע

| שנה | שם | שם באנגלית | תפקיד | הערות |
| --- | --- | --- | --- | --- |
| 1962 |  | A Prize of Arms | קפל. מיירס |  |
| 1963 |  | Incident at Midnight | ד"ר טנפילד |  |
| 1964 |  | Ring of Spies | שוטר | ללא קרדיט |
| 1966 | הטל צל ענק | Cast a Giant Shadow | דוד | ללא קרדיט |
| 1973 | בר מזל | O Lucky Man | בזיל קיז |  |
| 1983 | קונסול של כבוד | The Honorary Consul | בלפרג' השגריר הבריטי |  |
| 1985 |  | A Zed & Two Noughts | פאלאסט |  |
| 1986 | בקצב השעון | Clockwise | מנהל בית הספר |  |
| 1988 | דג ושמו וונדה | A Fish Called Wanda | שופט |  |
| 1994 | טירופו של המלך ג'ורג' | The Madness of King George | וורן |  |
| 1997 | הוד מלכותה גברת בראון | Mrs. Brown | הנרי פונסונבי |  |
| 1997 | מחר לנצח | Tomorrow Never Dies | אדמירל רובאק |  |
| 1999 | אנה והמלך | Anna and the King | לורד ג'ון ברדלי |  |
| 2003 | פיטר פן | Peter Pan | הרופא |  |
| 2004 | פיקדילי ג'ים | Piccadilly Jim | בייליס |  |
| 2009 | הפנתר הוורוד 2 | The Pink Panther 2 | ג'וברט |  |
| 2011 | ווליס ואדוארד | W.E. | סטנלי בולדווין |  |
| 2012 |  | Run for Your Wife | איש באוטובוס |  |
| 2012 | ברט ודיקי | Bert & Dickie | צ'ארלס בורנל | סרט טלוויזיה |
| 2014 | הדוב פדינגטון | Paddington | גאוגרף |  |
פילמוגרפיה > טלוויזיה

| שנה | שם | שם באנגלית | תפקיד | הערות |
| --- | --- | --- | --- | --- |
| 1958–1960 |  | The Army Game | תפקידים שונים |  |
| 1962, 1963, 1965 | הגומלים | The Avengers | פול מנינג / ד"ר טרנס / מרטין סמיית' | בפרקים: "Propellant 23" "Man with Two Shadows" A Surfeit of H2O |
| 1963 | המלאך | The Saint | פיט פרגוסון | בפרק "The Rough Diamonds" |
| 1965 |  | Gideon's Way | ג'ף גרנט | סדרת טלוויזיה (בפרק "The Alibi Men") |
| 1966 | הברון | The Baron | אנסטותר | בפרק "Masquerade" ובפרק "The Killing" |
| 1966 |  | Mrs Thursday | הנרי בקסטר |  |
| 1966 |  | Cathy Come Home |  |  |
| 1970, 1972, 2007 | דוקטור הו | Doctor Who | קפטן הארדקר (2007 | 1970 - בפרק "Doctor Who and the Silurians" 1972 - בפרק "The Mutants" 2007 - בפרק "מסע הארורים" |
| 1972 | קולדיץ | Colditz | דוק |  |
| 1976–1979 |  | The Fall and Rise of Reginald Perrin | ג'ימי אנדרסון |  |
| 1978–1983 |  | Butterflies | בן פרקינסון |  |
| 1978 | המקצוענים | The Professionals | סינקלר | בפרק "Where The Jungle Ends" |
| 1979 | המלון של פולטי | Fawlty Towers | ד"ר פרייס | בפרק "The Kipper and the Corpse" |
| 1980 |  | The Goodies | מנהל בית הספר |  |
| 1982 |  | Whoops Apocalypse | שר החוץ |  |
| 1983 | מותו של עד מומחה | Death of an Expert Witness | ד"ר אדווין לורימר |  |
| 1983 | המקצוענים | The Professionals | אוורי | בפרק "The Ojuka Situation" |
| 1984 |  | Fairly Secret Army | מייג'ור הארי קיצ'נר |  |
| 1986 |  | Executive Stress | דונלד פיירצ'יילד | עונה ראשונה |
| 1986 |  | Hot Metal | הרולד סטרינגר |  |
| 1986 |  | Season's Greetings | ברנרד |  |
| 1988 | כריסטבל | Christabel | מר בורטון |  |
| 1989 | הפתן השחור - העונה הרביעית | Blackadder Goes Forth | פילדמרשל דאגלס הייג |  |
| 1990 | המפקח מורס | Inspector Morse | מתיו קופלי בארנס | בפרק "The Infernal Serpent" |
| 1990 | ברז'רק | Bergerac | נייג'ל קרטר | בפרק "Roots of Evil" |
| 1992–2005 | בחלוף השנים | As Time Goes By | ליונל הרדקאסל |  |
| 1996 |  | The Legacy of Reginald Perrin | ג'ימי אנדרסון |  |
| 1998 | מבעד למראה ומה אליס מצאה שם | Alice Through the Looking Glass | המלך הלבן |  |
| 2001 |  | The Savages | דונלד |  |
| 2001 |  | The 1940s House |  | קריינות |
| 2004 | הוא ידע שהוא צודק | He Knew He Was Right | סר מרמדיוק רולי |  |
| 2006 |  | Grumpy Old Holidays | המספר |  |
| 2008 | מאפר לעפר | Ashes to Ashes | לורד סקרמן |  |
| 2008 |  | The Long Walk to Finchley | ג'ון קרודר |  |
| 2009 | פוארו | Agatha Christie's Poirot | תת-אדמירל המלינג | בפרק ""The Clocks" |
| 2010 |  | Grandpa in My Pocket | סבא גילברט | בפרק Captain Dumbletwit's Toughest Mission Yet! |
| 2011 | כבוד הכומר | Rev | מרטין | בפרק ספיישל חג המולד |
| 2012 | הנרי הרביעי, חלק שני | Henry IV, Part II | ויליאם גאסקוין, השופט העליון | במסגרת הסדרה "הכתר החלול" |
| 2014 |  | Royal Variety Performance |  | קריין |
הערות שוליים

↑  Michael Coveney, Geoffrey Palmer obituary, the Guardian, ‏6 בנובמבר 2020 (באנגלית)
↑  "Geoffrey Palmer Biography (1927-)". filmreference.com. נבדק ב-2012-01-14.
↑  "The Spectator (11 June 2011)". Exacteditions.com. 2011-06-11. נבדק ב-2015-03-13.
↑  "The Penguin Podcast: A Christmas Carol - Episode 1". Web.archive.org. 2005-12-15. אורכב מ-המקור ב-2006-01-04. נבדק ב-2015-03-13.
↑  "Kylie Boards Titanic!". BBC. 11 ביולי 2007. ארכיון מ-2007-11-25. נבדק ב-11 ביולי 2007. {{cite news}}:  (עזרה)
↑  Andrew Levy (2007-09-05). "Bride is the SIXTH in her family to wear 100-year-old wedding dress | Mail Online". dailymail.co.uk. נבדק ב-2012-01-14.
↑  Jason Groves (2012-01-11). "HS2: Tory shires furious as high-speed rail link gets go-ahead | Mail Online". dailymail.co.uk. נבדק ב-2012-01-14.
| --- | --- |
בקרת זהויות :  NLI: 987007330138605171  BNE: XX5119966  GND: 173637132  ISNI: 0000 0000 7252 9609  LCCN: no96000005  MusicBrainz: b2548661-d5ba-4f3c-a731-4aec89b0b5a9  NKC: xx0071324  NTA: 074570137  SUDOC: 114267413  VIAF: 303989250   WorldCat (עם VIAF): 303989250
ג'פרי פאלמר

ערך זה עוסק במדינאי ניו זילנדי. אם התכוונתם לשחקן אנגלי, ראו .
סר ג'פרי וינסטון ראסל פַּאלְמֶר (באנגלית: Sir Geoffrey Winston Russell Palmer; נולד ב-21 באפריל 1942) הוא מדינאי ניו זילנדי שכיהן כראש ממשלת ניו זילנד ה-33, ושימש בתפקידו, מטעם מפלגת הלייבור של ניו זילנד, בין אוגוסט 1989 לספטמבר 1990. פאלמר, משפטן במקצועו, אחראי לרפורמות רבות במערכת החוקתית של ניו זילנד, בהן "חוק החוקה הניו זילנדית" מ-1986, שניתק את קשריה של ניו זילנד להכרעות הפרלמנט של בריטניה, "חוק מגילת הזכויות" מ-1990, המעגן את זכויות האדם החוקתיות של תושבי ניו זילנד, "חוק יישום חוקי האימפריה" מ-1988, המחיל החלטות מסוימות של הפרלמנט הבריטי ותקדימים של המשפט המקובל על תושבי ניו זילנד, וחוק המגזר הממשלתי מ-1988, שארגן מחדש את השירות הממשלתי בניו זילנד.
ראשית חייו

ג'פרי פאלמר נולד בנלסון והתחנך בבתי הספר המקומיים. את לימודיו האקדמיים הוא השלים באוניברסיטת ולינגטון, שם קיבל ב-1964 תואר ראשון במדע המדינה וב-1965 תואר בוגר במשפטים. לאחר שעבד זמן מה בוולינגטון, הוא המשיך את לימודיו בבית הספר למשפטים של אוניברסיטת שיקגו וב-1967 הוא קיבל תואר דוקטור למשפטים. לזמן מה הוא לימד באוניברסיטת איווה ובאוניברסיטת וירג'יניה וביצע עבודת ייעוץ לממשלת אוסטרליה. בסופו של דבר הוא מונה כפרופסור באוניברסיטת ויקטוריה בוולינגטון ושב לניו זילנד. במערכת הבחירות של 1975 לקח פאלמר חלק במסע התעמולה "אזרחים למען רולינג" לבחירתו מחדש של ראש ממשלת ניו זילנד, ביל רולינג.
קריירה פוליטית

בבחירות הביניים של 1979, נבחר פאלמר להיות חבר הפרלמנט של ניו זילנד מטעם מפלגת הלייבור של ניו זילנד במחוז הבחירה של קרייסטצ'רץ'-מרכז. בסופו של דבר הוא נבחר ב-1983 להיות סגן מנהיג האופוזיציה. כאשר זכתה הלייבור בבחירות של 1984 מונה פאלמר להיות סגן ראש הממשלה. הוא גם שימש כתובע הכללי וכשר המשפטים. הוא הקים ועדה מלכותית לבדיקת שיטת הבחירות ולהצעת שינויים וחלופות בניהולה. הוועדה הגישה את מסקנותיה בדצמבר 1986 והמליצה על מעבר לשיטת בחירות יחסית מעורבת. לאחר הבחירות של 1987 נבחרה שוב ממשלה מטעם הלייבור ופאלמר מונה להיות השר לאיכות הסביבה, תחום בו הוא גילה עניין אישי.
התחום המשמעותי ביותר בפוליטיקה הניו זילנדית של אותה תקופה היו השינויים הכלכליים שקודמו על ידי שר האוצר, רוג'ר דאגלס. דאגלס קידם מדיניות כלכלת שוק מוניטריסטית שכללה הפרטה נרחבת של נכסי המדינה וביטול הפיקוח על המחירים וסובסידיות. צעדי מדיניות אלה, שנגדו את העקרונות הבסיסיים של הלייבור ואת ההבטחות שניתנו במהלך מערכת הבחירות, היו בלתי פופולריים לחלוטין בקרב קהל המצביעים המסורתי של המפלגה וכתוצאה מכך התגלעו חילוקי דעות בין דאגלס לבין ראש הממשלה דייוויד לאני. לאני גם חזר בו מהבטחתו לקיים משאל עם על הנהגתה של שיטת הייצוג היחסי המעורבת. פאלמר הודה בכישלונו בקידום הנושא בכינוס אזורי של המפלגה באפריל 1989, באומרו שהנושא "חשוב כמת בעתיד הקרוב". בסופו של דבר הוצא דאגלס מהממשלה, אך העימות בין השניים גרם ללאני להתפטר חודש לאחר מכן. פאלמר, בהיותו סגן מנהיג המפלגה, מונה להיות במקומו ראש הממשלה. תומכי השינוי בשיטת הבחירות מקרב חברי הלייבור המשיכו להפעיל לחצים ובספטמבר 1989, לאחר בחירתו של פאלמר לתפקיד ראש הממשלה, העבירה הוועידה הארצית של המפלגה החלטה המאשרת את קיומו של משאל עם על שינוי שיטת הבחירות.
ראש ממשלת ניו זילנד

בכל אופן, פאלמר נתפש על ידי הציבור כמעורב יותר מדי ברפורמות הכלכליות של דאגלס וכאיש אקדמיה מרוחק. במיוחד הטרידה אנשים רבים עבודתו על ההיבטים המשפטיים של הארגון מחדש של המגזר הממשלתי, כמו הכנתו של חוק החברות הממשלתיות. מינויו של דייוויד קייגיל (מאנשיו של דאגלס) לתפקיד שר האוצר, נתן תחושה שפאלמר לא עושה דבר כדי לשעות לרחשי הציבור. התחום היחידי שפאלמר זכה לשבחים מהתומכים המסורתיים של האגף השמאלי, היה תפקודו כשר לאיכות הסביבה, תפקיד שהוא שמר לעצמו גם לאחר בחירתו כראש הממשלה. כאן החלה עבודתו היסודית בחקיקה בתחום שבסופו של דבר הביא לחקיקתו של חוק ניהול המשאבים.
חודשיים לפני הבחירות של 1990, היה ברור שהלייבור לא תנצח בהם. הנזק שנגרם על ידי הרפורמות של דאגלס, יחד עם חוסר הכריזמה של פאלמר, גרמו לתומכים רבים של הלייבור לנטוש אותה. בנוסף, נתפש פאלמר כאישיות אקדמית מנוכרת וקרה והוא הזכיר לאנשים את הגישה המתנשאת שדאגלס הואשם בה. פאלמר הוחלף על ידי מייק מור, שבמפלגה חשו שהוא יצליח יותר להשיג ניצחון בבחירות. פאלמר בחר להתפטר מהפרלמנט. חילופים אלה החמיצו את מטרתם ובבחירות זכתה המפלגה הלאומית של ניו זילנד בהנהגתו של ג'ים בולגר בניצחון סוחף. פאלמר היה למנהיג הראשון של מפלגת הלייבור שסיים את תפקידו מבלי שהוביל את המפלגה במערכת בחירות.